गौओं ने कहा- ‘देवि! बात तो ठीक है, पर तुम बड़ी चंचल हो। कहीं भी जमकर नहीं रहती। इसलिए हमको तुम्हारी इच्छा नहीं है। तुम्हारा कल्याण हो। हमारा शरीर तो स्वभाव से ही हृष्ट-पुष्ट और सुन्दर है। हमें तुमसे कोई काम नहीं है। तुम जहाँ इच्छा हो, जा सकती हो। तुमने हमसे बातचीत की, इसी से हम अपने को कृतार्थ मानती हैं।’ लक्ष्मी जी ने कहा- गौओं! तुम यह क्या कह रही हो? मैं बड़ी दुर्लभ हूँ और परम सती हूँ, पर तुम मुझे स्वीकार नहीं करतीं। आज मुझे पता लगा कि बिना बुलाये किसी के पास जाने से अनादर होता है- यह कहावत सत्य है। देवता, दानव, गन्धर्व, पिशाच, नाग, मनुष्य और राक्षस बड़ी उग्र तपस्या करने पर मेरी सेवा का सौभाग्य प्राप्त करते हैं। तुम मेरे इस प्रभाव पर ध्यान दो और मुझे स्वीकार करो। देखो, इस चराचर जगत में मेरा अपमान कोई भी नहीं करता।